Jurinová, Erika, podpredsedníčka NR SR (2013-09-19):
Ďakujem pekne, pani predsedajúca, za slovo. Naozaj len veľmi krátko zareagujem. Kolega Richard Vašečka povedal, že máme od ľudí spätnú väzbu, ktorá nám prišla po prijatí novely Trestného zákona, ktorá je v platnosti od 1. 7. 2013. Prečítam jednu z reakcií človeka, ktorý sa tejto téme dlhodobo venuje, ale nie akademicky, ale má praktické skúsenosti v rámci svojej práce, nazvime to sociálna práca, ktorú prevádzkuje v jednom zo zariadení charitatívneho zamerania. Nám napísal svoj postreh, ktorý by som vám rada pretlmočila, budem ho trošku korigovať. „Pekne vás všetkých pozdravujem. Chcem vám vyjadriť moje veľké sklamanie z prijatého zákona o zmiernení trestov, ktoré pripravil rezort spravodlivosti ohľadne držania drog. Dennodenne sa stretávam vo svojej praxi s rodičmi a s deťmi, ktoré nám užívajú nelegálne drogy, a súčasná legislatíva“, platná pred prijatím tohto zákona, mal na myslí, „nám bola dosť nápomocná pri riešení tejto problematiky. No toto, čo sa pripravilo, nám problém s drogami určite neporieši a ani väznice nebudú prázdnejšie, ako nám argumentuje premiér Fico. Mám pocit, že tento zákon si strana SMER urobila pre svoje deti, aby neboli za používanie drog trestne stíhaní. Z výskumu“, ktorý robili vo svojom meste, podotýkam, že to bol kvalifikovaný výskum, ktorý vykonávala vysoká škola v roku 2012, takže veľmi čerstvý, „na vzorke 1 783 respondentov nám vyšli alarmujúce výsledky, čo sa týka marihuany. Používajú nám ju už deti vo veku 12 rokov a jedná sa o 20 % detí a toto percento neustále počas posledných rokov stúpa.“ Pán píše, že „už nie som zástancom zmierňovania trestov, pretože ani v okolitých krajinách to neprinieslo napríklad zmenšenie počtu užívateľov. Rozhodne treba viac investovať do prevencie a nebudeme mať preplnené väznice. Veď je to úplne viditeľné napríklad v Holandsku. Preto vás chcem poprosiť, urobte všetko pre to, aby sa v tomto viedla najmä odborná diskusia a nerozhodovalo sa od stola len preto, že to niekomu vyhovuje.“ Toľko z reakcie človeka, ktorý má praktické skúsenosti s prácou s ľuďmi, ktorí majú skúsenosť s drogami. Preto by som vás chcela poprosiť o podporu nielen nášho návrhu zákona, ale zároveň aj pripomienok prezidenta, ktoré v tomto parlamente neboli schválené. Zopakujem také hlavné nedostatky zákona, ktorý bol schválený a je platný od 1. 7. a čo je vlastne aj dôvodom, prečo túto novelu predkladáme: - Táto novela, prijatá Národnou radou na začiatku leta, umožnila zníženie trestnej sadzby osobám, ktoré sú dílermi drog a nie len ich užívateľmi. - Ďalej takéto zníženie trestnej sadzby sa netýka len tzv. ľahkých drog (marihuany), ale aj tzv. tvrdých drog (heroín, pervitín). - A posledným bodom, zníženie trestnej sadzby je zásadnou zmenou kategórie trestu, ktorá dílerom drog skutočne umožní, aby napriek tomu, že obchodovali s drogami, dostali len podmienečný trest s aprobačnou alebo skúšobnou dobou a zostali tak na slobode namiesto toho, aby boli riadne potrestaní. Okrem toho novela, ktorá bola prijatá, z psychologického hľadiska môže viesť skutočne k zníženiu bariéry u mladých ľudí, ktorí chcú experimentovať s drogami. Toto sú hlavné dôvody, prečo sme sa rozhodli opätovne sa pokúsiť zmeniť stav, ktorý Národná rada privodila schválením Trestného zákona na začiatku leta. Preto by som vás poprosila, aby sme zabránili ďalšiemu šíreniu drog a aby ste podporili novelu zákona, ktorá tomuto zabraňuje. Ďakujem pekne.